b'\n_START_ARTICLE_\nNK Jadran Pore\xc4\x8d\n_START_SECTION_\nPovijest\n_START_PARAGRAPH_\nNogometni klub Jadran Pore\xc4\x8d osnovan je 6. rujna 1948. godine kao dio Gimnasti\xc4\x8dkog dru\xc5\xa1tva Jadran. Osnovao ga je poznati hrvatski rukometni djelatnik Lujo Gy\xc3\xb6ry. Godine 1953. izdvojio se iz Gimnasti\xc4\x8dkog dru\xc5\xa1tva te postao samostalan klub, a za prvog predsjednika izabran je Mario Guetti. _NEWLINE_Svoje doma\xc4\x87e utakmice igra na stadionu Veli Jo\xc5\xbee (kapaciteta 2.000 mjesta) a nastupa u plavim dresovima._NEWLINE_Klub se od 1965., kao jedan od \xc4\x8detiri najbolja istarska kluba natjecao u novoosnovanoj zonskoj ligi Rijeka-Istra, \xc4\x8diji je prvak bio u dva navrata, sezone 1976./77. i 1983./84., a tri sezone se natjecao i u Hrvatskoj ligi - jug. _NEWLINE_Najve\xc4\x87e uspjehe Jadran do\xc5\xbeivljava nakon osamostaljenja Hrvatske, kada je sezone 1992./93. reorganizacijom natjecanja postao drugoliga\xc5\xa1. Svoju debitanstsku sezonu zavr\xc5\xa1io je na 12. mjestu. Pod vodstvom trenera Milana \xc5\xbde\xc5\xbeelja dva puta zaredom su osvajali naslov prvaka 2. HNL - zapad, sezona 1996./97., i 1997./98. kada je i pora\xc5\xbeen u kvalifikacijama za Prvu HNL. U Drugoj HNL natjecao se do sezone 2000./01. kada ispada u Tre\xc4\x87u HNL - zapad, \xc4\x8diji su prvaci postali sezone 2005./06. Sezonu 2006./07. NK Jadran Pore\xc4\x8d zavr\xc5\xa1io je na 10. mjestu. _NEWLINE_Jadran je 2000-ih dok se natjecao u 2. HNL vodio pulski stru\xc4\x8dnjak Dragan Simeunovi\xc4\x87._NEWLINE_Klub je 2008. godine proslavio 60. godi\xc5\xa1njicu postojanja._NEWLINE_Trenutno se natje\xc4\x8de u 3. HNL - zapad.'